Bratislava 23. marca (TASR) - Obranou proti nacionalisticky alebo rasovo motivovaným výtržnostiam je spoločný odpor, ktorý by podľa Liberálnodemokratickej únie mali vyjadriť rovnako politici opozície, koalície, ako aj verejne pôsobiace osobnosti. LDÚ tak dnes vyjadrila pobúrenie nad organizovanými akciami, ktoré majú v Košiciach, ale aj v iných mestách na Slovensku za cieľ "šíriť národnostné napätie a poškodzovať verejný či súkromný majetok výhražnými alebo hanlivými nápismi."
Pokiaľ ide o podozrenia, že za nápismi by mohli stáť stúpenci Slovenskej národnej strany (SNS), LDÚ ju vyzýva, aby sa od takýchto vandalstiev nielen dištancovala, ale aj priamo vyzvala svojich členov a voličov vyvarovať sa podobných aktivít, ktoré poškodzujú dobré spolunažívanie občanov a renomé SR.
Uvádza sa to v stanovisku LDÚ, ktoré jej hovorca Peter Matula dnes poskytol TASR.